Droombos-drome - Kuns En Vermaak - Republikein
Monday, May 25th, 01:42:17
Net 'n kort entjie uit die hoofstad, op die lughawepad, is Droombos – die venue waaroor jy al vir jare droom om jou spesiale geleentheid aan te bied.
Met Kollig se onlangse besoek aan die landgoed ná hul amptelike opening, is ons hartlik verwelkom deur die banketbestuurder, Lawren Pringle.
Sy vertel die landgoed is oorspronklik deur die bekende, plaaslike argitek Desmond Howard ontwikkel, en dat Mirinda en Kallie van der Merwe ongeveer 'n jaar gelede oorgeneem het.
"In daardie stadium was dinge nie veel meer as 'n rou dop nie, en dit het amper 'n jaar geduur om alles in werking te stel en te kom tot op die punt waar dit vandag is," sê sy.
Nou kan die klein maar toegewyde span van Droombos vir jou die perfekte pakket vir 'n troue, korporatiewe geleentheid of selfs 'n romantiese wegbreek help skep.
Om te ervaar wat Droombos alles aanbied, neem Lawren ons op 'n vinnige toer deur die eiendom. Ons eerste stop is by De Rooie Gallery wat die perfekte ligging is vir kleiner geleenthede of 'n kerkseremonie vir tussen 10 en 250 mense. Tydens ons besoek is die ruimte vir 'n uitstalling gebruik.
Volgende was The Lounge, waar jy 'n koue goue of meer gesofistikeerde wyn- of whiskykeuses kan geniet. Die biblioteek is aangrensend, wat ideaal is vir kleiner konferensies, privaat etes of intieme vieringe.
Die vlagskiplokaal van Droombos is The Black Barn - 'n groot ruimte vir troues, groot konferensies of daardie verjaardagpartytjie waaroor jy al jare lank droom. Hier kan hulle tussen 180 en 500 mense akkommodeer en die ruimte het ook sy eie kombuisgeriewe.
Laaste maar nie die minste nie, is The Restaurant (oop van Dinsdag tot Sondag) waar ontbyt, middagete en aandete bedien word deur een van hul vier sjefs, en op versoek à la carte-etes of spesiale spyskaarte voorsit.
Hoewel Droombos 'n plek vir spesiale geleenthede is, bied die landgoed ook tien luukse kamers, elkeen met sy eie badkamer en stoep. Elke eenheid is vernoem na 'n soort krui en spog met sy eie unieke dekor en ontwerpkenmerke, wat luukshede soos 'n Nespresso-koffiemasjiene en Egiptiese katoenlinne insluit.
Die Droombos-tuin spog met twee reusegrasperke, 'n verskeidenheid bome (insluitend 140 appelbome en twee akasias wat meer as 400 jaar oud is), kleurvolle blomme en 'n kruietuin.
"Ons sien baie uit daarna om ons eie kruie en groente in die kombuis te gebruik," sê Lawren.
Alle organiese materiaal word uit die komposhoop op die terrein gehaal. Wat Droombos ekstra spesiaal maak, is dat die meeste geboue enkelvoudige strukture op die grond is en deur plaaslike vakmanne met die gebruik van palissander, marmer en rooi Kalahari-sand afgerond is.
Geen wonder nie dat die landgoed ook 'n eie werkswinkel het waar maatwerk van hout en staal in 'n japtrap geskep kan word.
Droombos kan in alle behoeftes vir enige geleentheid voorsien.
Lawren sê hulle het bykans alles wat nodig is vir jou spesiale geleentheid, van eet- en drinkgoed tot dekor. As hulle dit nie het nie, reël hulle dit by verskaffers en help sodoende jou unieke pakket skep.